بئشینجی عاشیقلار بایرامی زنجاندا قورولدو
هر ایل اردیبهشت آیی زنجان آشیقلاری بایرام مراسیمینی برپا ائدیرلر. بو ایل ده زنجان استانیندا یاشایان آشیقلار زنجانین امام خمینی فرهنگسراسیندا توپلانیب بیر – بیریله یاریشا قاریشدیلار. بو طنطنهلی مراسیم شنبه گونو خرداد آیینین ۹جو گونونده ساعت ۵دن ۸ه قدهر اوزاندی. بو مراسیمده زنجان استانینین ارشاد و فرهنگ اسلامی ادارهسی و انجمن موسیقی زنجان طرفینده قورولوب و استانین عالی مقام منصبلری ده بو مراسیمده اشتراک ائتدیلر. بورادا ارشاد ادارهسینین مدیر کلی و شهرستانلارینین رئیسلری ده اشتراک ائتدیلر. آنجاق بو تؤرهنین اصیل صاحیبلری زنگان آشیقلاری اولاراق، باشدا بؤیوک اوستاد آشیق عمران حیدرینین گؤزل چیخیشی و دانیشیغی ایله آچیلدی. بو گؤرکملی آشیق ایللر بویو بیر چوخلو بینالخالق فستیواللاردا اشتراک ائدهرک آذربایجان آشیق موسیقیسینی تمثیل ائتمیش و بو موسیقینین گؤزللیکلرینی دونیا موسیقی سئورلرینه گؤسترمیشدیر. بو دَیرلی اوستاد سازیله یوخ، بلکه سؤزو ایله ده هامینی هیجانا گتیره بیلدی. بو مجلیسین قورولماغیندا ساز آشیقی و درین آراشدیریجی منوچهر نجفی فعالجاسینا چالیشمیش و بو تؤرهنین یاخشی قورولماسیندا هئچ بیر چالیشمادان اسیرگهمهمیشدیر.
آشیقلار مراسیمی زنجانلیلارین استقبالی و تشویقی ایله اوز – اوزه گلدی و ۳ ساعاتدان آرتیق بیر زماندا سالون باشا باش جمعیتله دولو قالدی و عاشیق گروپلارینی ایستی آلقیشلاریلا تشویق ائتدیلر. بو گؤزل مراسیمده اوستاد آشیقلاردان آشیق گلابعلی داودبیگی و آشیق مسلم عسگری ده ایلک صفده دایاندیلار.
بو ایل آشیقلار بایرامی داستان قونوسو ایله کئچیریلدی و آشیق گروپلاری اؤز داستانلارینی ایفا ائدهرک بو یاریشا قاتیلدیلار و تاماشاچیلارین آلقیشلارینی قازاندیلار. بو مراسیمده ماهنشان، طارم، ایجرود، ابهر، خرمدره شهرستانلارینین آشیق گروپلاری و زنگان شهرستانیندان آیتکین، قیزیلآذر و آیدین گروپلاری چیخیش ائتدیلر. بو آرادا چوخلو داستانلار سؤیلندی و گلن ایللر اوچون بوندان داها گوجلو بیر فستیوالین قورولماسینا سؤز وئریلدی.
بو تؤرهنی مهارتلی سؤز اوستادی اولان خانیم دولوئی دولاندیردیلار و گروپلار حاضیرلانما اثناسیندا ان گؤزل شعرلرله چیخیش ائتدیلر. اونون گؤزل اجراسی، دوزگون شعر اوخوماسی و گؤزل سسی بوتون تاماشاچیلاری هیجانا گتیردی و نهایت بو مراسیم ان خوش لحظهلر یاراداراق، تاماشاچیلار بیر درین خاطرهلی گئجهنی یاشادیلار.
ایضاح:
بو گزارشی سایتیمیزا حؤرمتلی یازیچیمیز جناب محمدرضا باغبان کریمی گؤندرمیشدیر. تشکر ائدیریک.
azb_Arab azb_Arab azb_Arab azb_Arab azb_Arab azb_Arab pes_Arab